Siun sotessa kehitetään työkyvyn tuen asiakkaiden palvelupolkuja

Pohjois-Karjalan hyvinvointialueella – Siun sotessa kehitetään työkyvyn tuen asiakkaiden palvelupolkuja. Siun sotessa on käynnissä työkyvyn tuen palvelujen kehittämishanke, jossa sujuvoitetaan erityisesti työelämän ulkopuolella olevien osatyökykyisten ja työkyvyttömien asiakkaiden palvelukokonaisuuksia.

Korkean työttömyyden ja sairastavuuden maakunnassa työkyvyn tuen palvelujen yhteentoimivuus on erityisen tärkeää. Asiakkaan tukeminen edellyttää eri toimijoilta yhteistyötä, jotta asiakas ohjautuisi hänen tilanteeseensa sopivaan palveluun ja siirtyminen palvelusta toiseen olisi sujuvaa.

Hyvinvointialueella työkyvyn tuen palvelut jakautuvat monen eri vastuualueen alle. Työkyvyn tukemiseen keskittyviä palveluja ovat esimerkiksi työttömien terveystarkastukset, erikoissairaanhoidon kuntoutustutkimukset, kuntouttava työtoiminta sekä sosiaaliohjaus osana työllistymistä edistävää monialaista yhteispalvelua. Lisäksi tärkeä rooli työkyvyn tukemisessa voi olla esimerkiksi mielenterveys- ja päihdepalveluilla, fysioterapialla tai taloussosiaalityöllä. Asiakas voi saada tukea myös useilta eri toimijoita etenkin työllisyyspalveluista, kunnan vastuulla olevista palveluista ja Kelasta.

Työkyvyn tuen palvelut -hankkeen tavoitteena on vahvistaa työkyvyn tukeen liittyvää osaamista ja yhteistyötä hyvinvointialueen palveluissa sekä varmistaa yhteistyö ja yhtenäiset toimintamallit tammikuussa käynnistyvän Pohjois-Karjalan työllisyysalueen kanssa. Lisäksi tavoitteena on, että työkyvyn tuen palvelukokonaisuus olisi Pohjois-Karjalassa pääpiirteissään yhtenevä asiakkaan asuinkunnasta riippumatta.

Ensimmäisten kuukausien aikana hankkeessa on keskitytty tunnistamaan kehittämistarpeita hyvinvointialueen eri toimialueilla ja sopimaan tulevista kehittämistoimista. Tulevia toimenpiteitä ovat koulutukset eri ammattiryhmille, moniammatillisten yhteistyömallien suunnittelu ja yhtenäisen palvelupolun kuvaaminen. Lisäksi hanke on osaltaan mukana perehdyttämässä kunnissa vuoden alussa työnsä aloittavia työkykykoordinaattoreita ja varmistamassa, että yhteistyö hyvinvointialueen kanssa käynnistyy sujuvasti.

Työkyvyn tuen palvelut -hanke toteutetaan ajalla 1.3.2024–30.6.2026. Hanketta rahoittaa Euroopan sosiaalirahasto plus.