Aluevaltuusto pienensi hyvinvointialueen ensi vuoden säästösummaa

Pohjois-Karjalan hyvinvointialueen – Siun soten aluevaltuusto päätti keskiviikkona 11. joulukuuta vuoden 2025 talousarviosta. Aluevaltuusto päätti pienentää vuoden 2025 talouden sopeuttamisohjelman loppusummaa 40 miljoonasta eurosta 30 miljoonaan euroon.

– Aluevaltuuston päätös säästötavoitteen pienentämisestä sekä muut talousarvioon tehdyt muutokset kertovat siitä, että toiminnan kehittäminen ja palvelujen toimivuus halutaan varmistaa talouden tasapainottamisen rinnalla, arvioi aluevaltuuston puheenjohtaja Merja Mäkisalo-Ropponen.

Talousarvioon liittyviä muutosesityksiä tehtiin kokouksessa kaikkiaan parikymmentä ja päätöksestä jätettiin kuusi eriävää mielipidettä. Sopeuttamisohjelman pienentämisen ohella aluevaltuusto päätti muun muassa hyvinvointialueen hankesalkun säilyttämisestä vuoden 2024 tasolla, omahoitaja- ja -lääkärimallin pilotoimisesta taloussuunnittelukaudella sekä omaishoidon ja perhehoidon resurssien säilyttämisestä vähintään nykyisellä tasolla.

Aluevaltuuston kokouksen pöytäkirja julkaistaan myöhemmin tällä viikolla Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Talous tasapainoon vuoden 2026 loppuun mennessä

Lain mukaan hyvinvointialueiden talousarvioiden ja taloussuunnitelmavuosien on oltava ylijäämäiset ja kumulatiiviset alijäämät katettu viimeistään vuoden 2026 tilinpäätöksessä. Pohjois-Karjalan hyvinvointialueella alijäämää on kertymässä vuoden 2024 loppuun mennessä lähes 70 miljoonaa euroa. Vuonna 2025 toteutettavat 30 miljoonan euron säästöt eivät siis riitä, vaan toiminnan uudistamista ja talouden tasapainottamista on jatkettava vuonna 2026.

Pohjois-Karjalan väestön palvelutarpeeseen perustuva laskennallinen rahoitus on vuonna 2025 noin 898 miljoonaa euroa. Rahoituslainsäännön siirtymätasaus kuitenkin pienentää rahoitusta noin 60 miljoonalla eurolla, jolloin ensi vuoden yleiskatteellinen rahoitus on noin 837 miljoonaa.

Aluevaltuuston hyväksymillä muutoksilla hyvinvointialueen ensi vuoden talousarvion toimintatuotot ovat 137 miljoonaa euroa ja toimintakulut 934 miljoonaa euroa. Erotus katetaan valtion rahoituksella. Strategisesti erittäin tärkeäksi tunnusluvuksi, vuosikatteeksi, muodostuu noin 37 miljoonaa euroa ja poistojen jälkeen talousarvio on valmisteltu 20 miljoonaa euroa ylijäämäiseksi. Tämä tarkoittaa, että vuonna 2025 hyvinvointialueen toimintakulut eivät voi nousta lainkaan vuoden 2024 tasosta.
Talousarvioesityksellä tulee olemaan talouden sopeuttamisohjelman seurauksena merkittäviä henkilöstövaikutuksia, ja mahdollisten tuotannollista ja taloudellisten syistä käytävien yhteistoimintaneuvottelujen käynnistämisestä päätetään talousarvion vahvistamisen jälkeen aluehallituksessa 18. joulukuuta.