Lieksan terveysaseman toiminta käynnistyy uusissa tiloissa tammikuun aikana

Pohjois-Karjalan hyvinvointialue – Siun soten Lieksan terveysaseman toiminta siirtyy vaiheittain uusiin toimitiloihin tammikuun aikana. Muuton aikana asiakkaiden kannattaa olla tarkkana, onko jokin tietty palvelu edelleen vanhoissa toimitiloissa osoitteessa Korpi-Jaakonkatu 21 vai joko palvelu on muuttanut uusiin toimitiloihin osoitteeseen Mönninkatu 14, 81700 Lieksa. Terveysaseman muutto vaikuttaa terveysaseman palveluiden saatavuuteen muuttopäivinä.

Lääkärin ja sairaanhoitajan vastaanottopalvelut muuttavat 2. –3.1.2025. Lieksan terveysaseman puhelinpalvelu palvelee normaalisti muuton aikana. Vastaanottopalvelut ovat avoinna muuton aikana seuraavasti:

Torstaina 2.1.2025 lääkärin ja sairaanhoitajien kiirevastaanottopalvelut ovat avoinna kello 8–12 vanhoissa toimitiloissa.

Perjantaina 3.1.2025 lääkärin ja sairaanhoitajien kiirevastaanottopalvelut ovat avoinna kello 12–16 uusissa toimitiloissa osoitteessa Mönninkatu 14.

Tiistaista 7.1.2025 alkaen vastaanottopalvelut toimivat normaalisti uusissa toimitiloissa.

Kuntoutussairaala potilaineen muuttaa uusiin toimitiloihin 2.1.2025. Kuntoutussairaala toimii muuton aikana normaalisti. Tarvittaessa potilaita voidaan sijoittaa muuton ajaksi Nurmeksen kuntoutussairaalaan.

Röntgenpalvelut ovat suljettuina 8.1.2025 saakka. Röntgenpalvelut palvelevat uusissa toimitiloissa 9.1.2025 alkaen. Korvaavat röntgenpalvelut ovat Nurmeksessa.

ISLAB:in näytteenottopalvelut ovat suljettuina 1. – 6.1.2025. Toiminta käynnistyy uusissa toimitiloissa 7.1.2025. Muuton aikana voi asioida Nurmeksessa.

Terapiapalvelujen kiirevastaanotto toimii vanhoissa toimitiloissa 8.1.2025 saakka, mutta muilta osin terapiapalvelut ovat suljettuina 7.–13.1.2025. Terapiapalveluiden toiminta käynnistyy uusissa toimitiloissa 14.1.2025. Palvelujen ollessa suljettuina akuutit apuvälineisiin liittyvät asiat hoidetaan Nurmeksen terapiapalveluissa. Muuton aikana palvelee terveysasemien fysioterapian palvelunumero, samoin digitaaliset palvelut.

Hammashuollon toiminta jatkuu vanhoissa toimitiloissa 15.1.2025 saakka. Toiminta käynnistyy uusissa toimitiloissa 20.1.2025. Lähin särkypäivystys on 16.– 17.1.2025 Nurmeksen hammashoitolassa.

Ehkäisy-, äitiys- ja lastenneuvolapalvelut palvelevat tammikuun alussa vanhoissa toimitiloissa, ja palvelut ovat suljettuina 13.–17.1.2025. Toiminta jatkuu muuton jälkeen uusissa toimitiloissa 20.1.2025. Muuton aikana saa apua neuvolan puhelinpalvelusta ja digitaalisista palveluista.

Tammikuun lopussa muuttavat ikäkuntoutus, muistihoitajien ja ikäneuvolan palvelut. Näiden palvelujen toiminta jatkuu vanhoissa toimitiloissa 22.1.2025 saakka. Muuton jälkeen toiminta käynnistyy uusissa toimitiloissa 27.1.2025.

Mielenterveys- ja päihdepalvelut ovat suljettuina 1. – 6.1.2025. Vastaanottopalveluiden ollessa kiinni apua saa digitaalisista palveluista. Sairaanhoitajan vastaanottopalvelut käynnistyvät uudella terveysasemalla 7.1.2025, ja muut mielenterveys- ja päihdepalvelut muuttavat uusiin tiloihin myöhemmin keväällä. Näistä muutoksista tiedotetaan erikseen.

Lieksan asukkaat voivat saada hoitoa ja ohjausta terveyteen, hyvinvointiin ja arjen huoliin liittyvissä asioissa puhelinpalvelujen lisäksi kokeneilta ammattilaisilta Siun soten digitaalisissa palveluissa osoitteessa siunsote.fi/digi.

Hyvinvointialueen asukkailla on aina mahdollisuus asioida missä tahansa valitsemassaan Siun soten toimipaikassa. Lieksan terveysaseman eri palveluyksiköiden ollessa suljettuna asiakkaat voivat asioida millä tahansa Siun soten terveysasemalla.