Hiihtolomaviikko vaikuttaa Siun soten palvelujen aukioloaikoihin

Pohjois-Karjalan hyvinvointialueen – Siun soten toimipaikoista osa on suljettuna hiihtolomaviikon aikana henkilökunnan vuosilomien takia. Muutokset terveysasemien, hammashoitoloiden, äitiys- ja lastenneuvoloiden sekä mielenterveys- ja päihdepalvelujen aukioloaikoihin on koottu Siun soten verkkosivuille osoitteeseen siunsote.fi/poikkeusaukioloajat.

Polvijärven, Kesälahden, Rääkkylän, Tohmajärven, Valtimon, Kiihtelysvaaran, Pyhäselän, Tuupovaaran, Lehmon, ja Enon terveysasemat ovat suljettuina 3. – 9.3.2025. Terveysaseman sulkeminen vaikuttaa kaikkiin sen palveluihin.

Hyvinvointialueen asukkailla on mahdollisuus asioida missä tahansa valitsemassaan Siun soten toimipaikassa. Toisin sanoen tutuimman terveysaseman ollessa suljettuna Siun soten asiakkaat voivat asioida millä tahansa Siun soten terveysasemalla.

Asukkaat voivat saada hoitoa ja ohjausta terveyteen, hyvinvointiin ja arjen huoliin liittyvissä asioissa kokeneilta ammattilaisilta myös Siun soten digitaalisten palvelujen kautta osoitteessa siunsote.fi/digi. Kokeneiden ammattilaisten apu on saatavilla arkipäivisin paikkakunnasta riippumatta.

Pohjois-Karjalan keskussairaalan yhteispäivystys ja päivystysapu puhelinnumerossa 116117 palvelevat joka päivä ympäri vuorokauden. Päivystysavun uusi chat-palvelu digitaalisissa palveluissa palvelee päivystyksellisten terveysasioiden täydentävänä palvelukanavana päivystysavun puhelinnumeron rinnalla viikonloppuisin klo 9–18.

Päivystykseen kuuluvat sellaiset vammat ja vaivat, joiden tutkimukset ja hoidon aloitus vaativat välitöntä toimenpidettä. Päivystyksessä ei voida hoitaa kiireettömiä terveysasemille kuuluvia asioita, vaan esimerkiksi oman terveysaseman kiinni ollessa on syytä kääntyä toisen terveysaseman puoleen.

Henkeä uhkaavissa tilanteissa, joita ovat esimerkiksi kova rintakipu, hengitysvaikeus, tajuttomuus, halvausoireet, äkillinen kouristelu, tulee aina soittaa hätänumeroon 112.