Siun sote julkaisi digitaalisissa palveluissa hyvinvoinnin digipolut

Pohjois-Karjalan hyvinvointialue – Siun sote avasi uudet ravitsemukseen, liikkumiseen ja nukkumiseen liittyvät hyvinvoinnin digipolut. Ne tarjoavat maksuttoman tietopankin, jonka avulla hyvinvointialueen aikuisten on entistä helpompaa tehdä terveellisiä valintoja omassa arjessaan, muuttaa elintapojaan, ja vaikuttaa siten omaan hyvinvointiinsa ja terveyteensä. Hyvinvoinnin digipolkujen materiaalit ja vinkit ovat käytettävissä ajasta ja paikasta riippumatta digitaalisten palvelujen kautta. Hyvinvointiin liittyviä digipolkuja on kolme: Syö terveellisemmin, Lähde liikkeelle ja Nuku paremmin.

Syö terveellisemmin -digipolku sisältää suomalaisiin ravitsemussuosituksiin pohjautuvaa tietoa terveyttä edistävästä ruokavaliosta. Digipolku tarjoaa käytännön työkaluja ja vinkkejä terveyttä edistävän ruokavalion toteuttamiseen. Lähde liikkeelle -digipolku kannustaa liikkumisen aloittamisessa, ja se auttaa löytämään itselle sopivia keinoja lisätä liikuntaa omaan arkeen. Nuku paremmin -digipolku auttaa parantamaan unen laatua ja määrää. Se antaa unen laatua ja vireystasoa lisääviä ohjeita.

Jokainen digipolku sisältää kansallisiin suosituksiin perustuvaa tietoa. Digipoluilla on vapaaehtoisia, itsenäisesti tehtäviä harjoituksia, jotka auttavat oppimisessa ja ohjeiden soveltamisessa arkeen.

Käyttäjä voi käydä läpi samanaikaisesti yhtä tai useampaa digipolkua. Yksittäisen digipolun voi käydä läpi järjestelmällisesti tai siitä voi poimia vain itselle kiinnostavimmat aiheet esimerkiksi ravitsemukseen liittyen. Eteneminen digipolulla tapahtuu itsenäisesti, omaan tahtiin. Aikaa yhden digipolun läpikäymiseen on vuoden ajan. Digipolun läpi käytyään käyttäjä voi aloittaa saman digipolun uudelleen alusta. Käyttäjä voi tallentaa digipolulla oleviin tehtäviin liittyviä omia muistiinpanoja, jotka säilyvät myös digipolun lopettamisen jälkeen. Digipolut tukevat käyttäjää ja tarjoavat ohjeita hyvinvointiin ilman suoraa keskusteluyhteyttä terveydenhuollon ammattilaisiin.

Hyvinvoinnin digipolut ovat osa Siun soten digitaalisia palveluja siunsote.fi/digi. Digipolkuja voi käyttää tunnistautuneena sekä tietokoneella että mobiilisovelluksen kautta.

Siun soten digitaalisia palveluja voi käyttää paikasta riippumatta sekä tietokoneen selaimen että matkapuhelimeen tai tablettiin ladattavan mobiilisovelluksen avulla. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi. Samasta osoitteesta löytyvät myös mobiilisovelluksen latauslinkit.

Hyvinvoinnin digipolut on tarkoitettu aikuisille itsehoidon tueksi. Mikäli käyttäjällä on perussairauksia tai muita rajoitteita, jotka tulee ottaa huomioon ruokavaliossa, liikunnassa ja nukkumisessa, ohjaa digipolkujen alussa oleva ohjeistus ottamaan tarvittaessa yhteyttä terveydenhuoltoon. Näin varmistetaan yksiöllisten ja käyttäjän terveydentilaan soveltuvien ohjeiden saaminen. Digipolun käyttäjän suositellaan ottavan yhteyttä terveydenhuoltoon myös niissä tilanteissa, että hän tarvitsee ammattilaisen apua elintapojensa muuttamisessa. Yhteyden voi ottaa helposti esimerkiksi digitaalisten palvelujen kautta Elintapaohjaus-kanavalla.

Hyvinvoinnin digipolut on kehitetty osana Suomen kestävän kasvun ohjelmaa

Hyvinvoinnin digipolut on kehitetty Suomen kestävän kasvun ohjelman (RRP) alueellisessa Hyvinvointia ja Kestäviä palveluja Pohjois-Karjalassa -hankkeessa (HyKe). Hanke on Euroopan unionin rahoittama (NextGenerationEU). Nyt julkaistuja hyvinvoinnin digipolkuja kehitetään palautteiden perusteella hankkeen keston ajan vuoden 2025 loppuun saakka. Tämän jälkeen hyvinvoinnin digipolut ja niiden jatkokehittäminen ovat osa Pohjois-Karjalan hyvinvointialue - Siun soten digitaalisten palvelujen kokonaisuutta.